DM-guld, sejr ved Post Danmark Rundt og en flot indsats ved VM i Spanien. Michael Valgren leverede en række gode resultater sidste år, og tirsdag fik den 22-årige Tinkoff-Saxo-rytter belønningen, da han blev kåret til årets danske cykelrytter 2014. Han vandt kåringen foran Magnus Cort, Matti Breschel, Annika Langvad og banelandsholdet, som var de øvrige nominerede til prisen, der blev overrakt i Post Danmarks hovedkontor i København. Inden 2014-sæsonen skiftede Valgren fra Cult Energy-Vital Water til Tinkoff-Saxo, hvor han kom under Bjarne Riis' vinger. Valgren vandt linjeløbet ved DM i Faaborg, selvom han undervejs havde slidt og slæbt for sine mere erfarne holdkammerater. Alligevel var det Valgren, der i slutfasen var stærkere end de andre og sejrede. Senere på sommeren ved Post Danmark Rundt så det ud til, at Valgrens italienske holdkammerat Manuele Boaro ville vinde det danske etapeløb, men på sidste etape sad Valgren med i det rigtige udbrud, hvilket sikrede Valgren den samlede sejr. Ved VM i spanske Ponferrada, hvor landsmanden Breschel blev nummer fire, kørte Valgren et flot løb. Valgren var med i det udbrud, som først blev hentet en håndfuld kilometer fra mål på ruten, der var på 254,8 kilometer. Efterfølgende vurderede DCU's sportschef, Lars Bonde, at Valgren inden for de næste fem år kan vinde en VM-medalje. Tinkoff-Saxos spanske stjerne Alberto Contador har peget på Valgren som en rytter, han vil have på sit hold i vigtige løb. Riis bruger betegnelser som "stort hjerte" og "stor motor" om Valgren, der i 2014 debuterede i en af de store etapeløb, da han var med til Vuelta a España, som Contador endte med at vinde. Valgren, som har kontrakt med Tinkoff-Saxo til og med 2016, er med i bruttotruppen til Tour de France i år. Da Valgren for første gang blev udtaget til en Riis-træningstur, lavede vi et portræt af den nordjyske rytter. Det kan du se i videoen herover.
22-årige Michael Valgren, som kører for Tinkoff-Saxo, er kåret til årets danske cykelrytter 2014.